b'\n_START_ARTICLE_\nThomas Abbt\n_START_PARAGRAPH_\nThomas Abbt (25. marraskuuta 1738 Ulm \xe2\x80\x93 3. marraskuuta 1766 B\xc3\xbcckeburg) oli valistuksen ajan saksalainen kirjailija, matemaatikko ja filosofi.\n_START_SECTION_\nEl\xc3\xa4m\xc3\xa4\n_START_PARAGRAPH_\nAbbt syntyi peruukintekij\xc3\xb6iden pojaksi. H\xc3\xa4n opiskeli Hallen yliopistossa filosofiaa ja matematiikkaa saaden vuonna 1758 maisterin paperit. Vuonna 1760 h\xc3\xa4nest\xc3\xa4 tuli filosofian professori Frankfurt an der Oderin yliopistoon, jossa ollessaan h\xc3\xa4n kirjoitti vuonna 1761 kuuluisimman teoksensa, Vom Tode f\xc3\xbcr\'s Vaterlandin. Syksyll\xc3\xa4 1761 h\xc3\xa4n otti vastaan matematiikan professorin arvon Rintelnin yliopistossa. Vuodesta 1761 vuoteen 1762 h\xc3\xa4n opetti my\xc3\xb6s molempia aineita Berliinin yliopistossa._NEWLINE_Vom Tode f\xc3\xbcr\'s Vaterland oli eritt\xc3\xa4in patrioottinen teos, joka kertoo Fredrik II:n tappiosta Kunersdorfissa. Se my\xc3\xb6s sai kuuluisien Literaturbriefen (suom. kirjallisuuskirjeet) kirjoittajien huomion, jonka alkuunpanijana oli Gotthold Ephraim Lessing. H\xc3\xa4n kirjoitti suuria m\xc3\xa4\xc3\xa4ri\xc3\xa4 historiallisia, poliittisia, esteettisi\xc3\xa4 ja filosofisia esseit\xc3\xa4. Abbt oli Lessingin suuri ihannoija ja jatkoi t\xc3\xa4m\xc3\xa4n opettavaista, proosamaista kirjoitustyyli\xc3\xa4\xc3\xa4n._NEWLINE_Ollessaan Berliiniss\xc3\xa4 Abbt tutustui Christoph Friedrich Nicolaihin, jonka Berliinin keskiviikkoseuraan h\xc3\xa4n pian liittyi. H\xc3\xa4n yst\xc3\xa4vystyi my\xc3\xb6s Moses Mendelssohnin kanssa. Peitenimell\xc3\xa4 B Abbt otti osaa Briefe, die neueste Litteratur betreffendin kirjoittamiseen, jonka 24 osaa julkaistiin Berliiniss\xc3\xa4 vuosien 1733 ja 1765 v\xc3\xa4liss\xc3\xa4. Kotimatkallaan l\xc3\xa4hes vuoden kest\xc3\xa4neelt\xc3\xa4 matkaltaan Ranskaan Abbt poikkesi Ferneysta Geneveen, jossa h\xc3\xa4n tapasi Voltairen._NEWLINE_Vuonna 1765 Abbtille tarjottiin sek\xc3\xa4 professorin virkaa Marburgin yliopistossa ett\xc3\xa4 Schaumburg-Lippen hovineuvoston j\xc3\xa4senyytt\xc3\xa4. H\xc3\xa4n otti vastaan j\xc3\xa4lkimm\xc3\xa4isen, vaikka h\xc3\xa4n olikin jo valmiiksi Marburgin yliopiston matematiikan professori ja Hallen yliopiston filosofian professori._NEWLINE_3. marraskuuta 1766 Abbt kuoli vain 27 vuoden ik\xc3\xa4isen\xc3\xa4 B\xc3\xbcckeburgissa suolistosairauteen. Johann Gottfried Herder kirjoitti, ett\xc3\xa4 "h\xc3\xa4n kuoli Saksalle ja kielellens\xc3\xa4 liian aikaisin".'